《龙泉书院》
明代·钟芳

漓江悠悠向东注，崇冈盘回如凤翥。城西一曲藏深坳，中有幽人读书处。

书中奥义谁能寻，茫茫玄壤同高深。禹畴羲画混一道，玄机湛湛归灵襟。

读书岂为图温饱，万事无如读书好。瑾瑜在璞崖不枯，草木漫山总光耀。

倦来徐步临江浔，呼童挈网遮紫鳞。鳞游深水不可得，大笑不如公子任。

何如洗心日与圣贤对，糟粕中间饫真味。豁然妙契已忘言，独驾长风出尘外。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。